LidanRubinov/Halacha-QA huggingface dataset:
שאלה: מציאת סכום כסף: מצאתי סכום של כסף של כסף באוטובוס בתוך מין נרתיק של כרטיס אשראי, וראיתי שנוסעת נוספת מצאה גם סכום של כסף. בתוך הנרתיק הייתה פיסת נייר שעליה היו כתובים מספרי טלפון, בבירור שעשיתי מדובר במספר של קופת חולים והשני של משפחה שלא יודעת על אבידה של כסף. כמובן שטילפנתי לחברת האוטובוסים לדווח על המציאה. מה עליי לעשות כעת?
תשובה: המשנה בבבא מציעא פרק שני אומרת שהמוצא מעות בכיס חייב להכריז כי הכיס או הארנק הוא סימן לגבי המעות ולכן למרות שאדם בדך כלל מתייאש מכסף שאיבד ברגע שזה בתוך כיס הוא לא מתייאש וחייבים להכריז, במקרה שלך טוב עשית שחיפשת את המאבד אבל צריך גם להכריז לכן עליך לפנות לחברת האוטובוסים ולבדוק אם יש שם פינת אבדות ולדווח על האבידה, במידה ולא נמצא המאבד מותר לך לרשום בפנקס שמצאתי סכום מסוים ואז אתה יכול להשתמש בכסף ואם יבוא המאבד וייתן סימנים תתן לו מכספך כפי מה שכתבת בפנקס. התשובה מבוססת על דין ייאוש שלא מדעת שבו השולחן ערוך בסימן רס"ב פוסק שאדם שמצא חפץ והבעלים עוד לא התייאש ורק לאחר זמן הוא מתייאש אז הוא לא זוכה בו ולכן מעיקר הדין החפץ צריך להיות "מונח עד שיבא אליהו" ואסור למוצא לגעת בו אבל באגרות משה חו"מ חלק ב' סימן מה' הוא כותב שבחפץ שברור שלא משנה לאדם אם יקבל חפץ זה או יקבל חפץ זהה מותר לרשום בפנקס את החפץ ושוויו ולהשתמש בחפץ עד שיגיע המאבד ולכן בכסף שברור שלא משנה למאבד איזה מטבע הוא מקבל יכול לעשות כמו שכתבנו.  הרב אריאל איגרא
שאלה: ברית מילה, שם וסנדק: בע"ה אשתי צריכה ללדת בן זכר במהלך החודש הקרוב. רציתי לדעת האם אני יכול לשמש כסנדק לבני? (אבי נפטר ואני עדיין בשנת אבל ולצערי חמי לא שומר מצוות ומתנהג יותר כמו גוי מאשר יהודי ואני לא מתלהב לתת לו להיות סנדק). חשבנו לתת לילד את השם אור-יוסף (שם אבי הוא יוסף), האם זה שם ראוי? רציתי לדעת מה החשיבות של סנדק? הבנתי שהברכות שהוא מברך נחשבות למשהו גדול וחזק.
תשובה: הטוב ביותר הוא לתת לכבד בסנדקות תלמיד חכם וירא שמים. אולם אתה יכול גם לשמש בסנדקאות אם זה רצונך. מקובל לומר כי סנדק הינו כמקריב קטורת על גבי המזבח, והיות והוא מתברך מכך מאוד, באים אחרים ומבקשים ממנו כי ישתף אותם ויכלול אותם ואכן כך נהגו רבים מגדולי ישראל לברך את הבאים לאחר ששימשו כסנדק. לגבי השם כדאי לפנות ללשכת הראשל"צ הרב מרדכי אליהו שליט"א על מנת שייעץ לכם בעניין. הרב שמואל הולשטיין
שאלה: עדות חרש בקידושין: האם חרש יכול להיות עד בקידושין? האם יש הבדל בין סוגי החרשים השונים?
תשובה: לעניין עדות מבואר בגמרא שחרש פסול לעדות, וכך נפסק בשולחן ערוך: "חרש פסול, אחד מדבר ואינו שומע או שומע ואינו מדבר ודעתו נכונה, מפני שצריך להעיד בבית דין בפיו, ושיהיה ראוי לשמוע דברי הדיינים והאיום שמאיימים עליו". הפתחי תשובה בשם הרא"ש כתב, שגם אינו יכול להעיד בעדות אשה אף על פי שהיא עגונה לא על ידי הרכנת ראש ולא על ידי כתיבה (למרות שבאילם הקילו לענין עגונה). אמנם ישנם כמה סוגי חרשים: א. חרש-אילם. ב. חרש-מדבר (שהיה פקח מתחילתו ולמד לדבר, ואח"כ נתחרש). ג. חרש באוזנו אחת. לעניין מצוות: הסוג הראשון - דינו כשוטה שפטור מכל מצוות שבתורה. הסוג השני - לרוב הפוסקים דינו כפקח לכל הדברים אם נראה שהוא אכן בן דעת, פרט לאותם הדברים שצריך להשמיע לאוזניו שבהם פטור. הסוג האחרון - דינו כשומע לכל דבר וחייב במצוות, פרט למצוות הקהל וראיה. להלכה: לעניין עדות בקידושין, כאמור צריך שיעיד בפיו וישמע דברי הדיינים, ולכן הסוג הראשון פסול להעיד, והסוג השלישי - כשר. ולגבי הסוג השני, דהיינו שאינו שומע אך פיקח ומבין, על פי ה"ציץ אליעזר" בימינו הדין השתנה היות והחרשים למדו לקרוא תנועות שפתיים של מי שמדבר ולכן זה נחשב כשמיעה לעניין זה. לכן למעשה, לכתחילה אמנם אין לעשות חרש שמדבר עד בקידושין, אך בדיעבד אם כבר נעשה מעשה ושימש כעד בקידושין יש לבדוק אחריו אם הוא פיקח ומבין על ידי קריאת שפתיים שאמר החתן "הרי את מקודשת לי" הרי שיש להכשיר קידושין אלה. מקורות נוספים לעיון: מנחת שלמה סימן לד, ילקוט יוסף הל' קדיש וקדושה סעיף ז', וכל זה ועוד עיין אנצקלופדיה הלכתית-רפואית ערך "חרש" עמ' 531-583. הרב ניר אביב. מסכת בבא בתרא קכח עמוד ב' שו"ע חושן משפט סימן לה סעיף יא אבן העזר סימן יז ס"ק נה פרי מגדים, פתיחה כוללת ב,ג על פי הרב כלאב שליט"א
שאלה: שתיית מים במשך כל היום: אני שותה מים - והרבה לצורך בריאות. ליד השולחן שלי בעבודה יש בקבוק של אחד וחצי ליטר ואני משתדלת לסיים את כולו עד סוף היום במשך 8 שעות. רציתי לדעת איך עלי לברך: אני מברכת שהכל לפני השתיה בפעם הראשונה, האם אחרי כל שתיה, שהיא כוללת בערך 6 לגימות, אני צריכה לברך ברכה אחרונה -בורא נפשות או כשאני מסיימת את כל הבקבוק באותו היום?
תשובה: תברכי שהכל בשתיה הראשונה שלך במשך היום, ותחשבי שאת אמורה להמשיך לשתות כל הזמן. ואז אין צורך לברך בכל פעם. ובשתיה האחרונה של היום, תשתי לפחות רביעית (86cc), ואז תברכי ברכה אחרונה. כל זה אם את נשארת כל הזמן באותו חדר או בחדר אחר תחת קורת גג אחת עם הראשון, ואת חושבת מראש להמשיך לשתות. אבל אם את יוצאת זה נקרא היסח הדעת.
שאלה: נתינת צדקה בשירת הים: רציתי בבקשה לדעת, מה מקור המנהג לתת צדקה בשירת הים מה שמופיע בחלק מהסידורים?
תשובה: בשולחן ערוך נכתב כי יש ליתן צדקה לפני התפילה, מפני שזה מסייע לכך שהתפילה תתקבל. וכתבו הפוסקים על פי האר"י הקדוש כי נכון לתת את הצדקה בזמן אמירת "ויברך דוד" בעת שאומרים את המילים "והעושר וכבוד מלפניך" וכפי שכותב המשנה ברורה (סימן צ"ב) כי ישנן קהילות שכך נוהגות. הרב שמואל הולשטיין
שאלה: דבר רע החוזר על עצמו: אני לומדת באולפנה מסוימת ומתברר שכל שנה בשישית (כיתה י ), במשך 7 שנים, חוזר על עצמו פחות או יותר על עצמו מקרה שאחד ההורים של בת מהשכבה נפטר לא עלינו מסרטן (אנחנו השנה השביעית שהמקרה חוזר על עצמו). האם יש איזה שהיא סיבה לכך, והאם יש משהו לעשות?
תשובה: אף על פי שכל מה שקורה הוא מד' אך גבהו דרכיו וגבהו מחשבותיו ואין אנו יכולים להבין כל מה שקורה. אך מותר לנו להתסכל על המאורעות וללמוד מהם איך להתחזק באמונה ובעבודת ד'. וכל מקרה של פטירת אדם מהעולם, צריך לעורר לחשבון נפש לזכור שהחיים בעולם הם זמניים, העולם הזה הוא פרוזדור לעולם הבא. וצריך כל אדם תמיד להיות נקי ומלא בזכויות, כי אין אדם יודע מה ילד יום. אך לא צריך להיות בגלל זה במתח של דאגה אלא במתח חיובי ובבטחון בד' שהכל לטובה. איני חושב שצריך לקשור את כל המקרים ביחד כל מקרה הוא לעצמו.
שאלה: התשוקה לארץ ישראל : בשאלה, "החיוב לקבל את "סמלי המדינה?", ששאל פלוני באתר זה נדהמתי לקרוא שהשואל מדגיש את תשוקתם הרבה יותר של יהודי מזרח אירופה לארץ ישראל, וכך הוא כותב:"אני מודה שהשיר "התקווה" מראה את גודל תשוקתם של יהודי הגולה, ובפרט במזרח אירופה לארץ ישראל" (אף כי היה זה אגב האמירה המרכזית האחרת שלו). התפלאתי יותר שהרב אשר ענה לשאלתו לא תיקן את דברי השואל. תשוקת עם ישראל לארץ ישראל היתה בכל הדורות אצל כל הפזורות ללא יוצא מן הכלל ואף ללא הבדל בעוצמת התשוקה הזו. יהודי מזרח אירופה לא נשתוקקו לארץ ישראל יותר מיהודי גלויות אחרות! אבקש התיחסות לזה מאת הרב לכותב ולי.
תשובה: אין ספק שכל יהודי שמאמין בתורה ומתפלל שלוש פעמים ביום "ותחזינה ענינו בשובך לציון" מתוך עומק הלב, ודאי שראו את מציאותם בגלות זמנית והשתוקקו לארץ ישראל. תנאי הגלות הקשים וחורבנה של הארץ באותה תקופה, לא איפשר להם לעלות ארצה. אם כי היו בודדים שעלו בכל הזמנים למרות הקשיים בדרך. ואין זה משנה באיזו גלות היהודים היו, ראו תמיד את ארץ ישראל כיעד שצריך לחזור אליו.
שאלה: חימום אוכל קר על פלטה: האם מותר להוציא בשבת אוכל מהמקרר ולחמם אותו על הפלטה?
תשובה: אם האוכל יבש (כלומר רובו ועיקרו אינו רוטב נוזלי) מותר בתנאי שמניחים את זה על משהו אחר כגון סיר שכבר נמצא על הפלטה או צלחת הפוכה, וזה נועד להזכיר לנו ולרואים שאסור לבשל בשבת. (ליתר פירוט בקישור הבא: הרב שמואל הולשטיין
שאלה: רשת של פינגפונג בשבת: האם מותר לחבר רשת של פינפונג לשולחן בשבת?
תשובה: אם זו רשת המיועדת להרכבה והסרה לעיתים קרובות, ומרכיבים בצורה רופפת לצורך השבת, מותר. הרב שמואל הולשטיין
שאלה: תפילה ליד כלב: האם מותר להתפלל ליד כלב?
תשובה: אין להכניס כלב לבית הכנסת (שו"ת חלקת יעקב או"ח לד), אולם מחוץ לבית הכנסת מעיקר הדין אין איסור בכך, אמנם בדרך כלל הכלב יכול לגרום להיסח הדעת בתפילה, ויש להסיר כל דבר הגורם להיסח הדעת. כמו כן, לפי מנהג האשכנזים אין להתפלל כאשר בעלי חיים חוצצים בינו לבין הקיר שלפניו הוא מתפלל (רמ"א סימן צא סעיף כא). הרב יאיר וסרטיל
שאלה: מה אני עושה שאני לא מצליחה להתכוון: אני לומדת באולפנה ואני מצליחה להתכוון רק אם אני צריכה עזרה מה או בקשה, מה אני עושה? (כי יש לי בעיה של ריכוז)
תשובה: מאז ומעולם היה קשה להתכוון בתפלה. על אחת כמה וכמה כעת הזאת שיש לנו שטף של דברים שמסיחים את דעתו קשה מאד להתרכז. אנו בדור שקל מאד להתפזר בו. התפלה היא עוגן שנועד להחזיר אותנו אל נקודת הריכוז. כשיש לך בקשה את מצליחה להתכוון משום שזה נוגע אליך, את מרגישה מאד את הצורך. בתפילות כלליות או בימים רגילים קשה לנו להתרומם לרגש של אכפתיות בשל הדברים הכלליים והרגילים שיש בחיינו. הדרך היא ללמוד על ברכה אחת או על נושא אחד ולהתכוון בו. אי אפשר לעשות מהפך בבת אחת. יש ללכת קימעא קימעא. כל חודש תחלטי לעבוד על ברכה אחרת. לפני התפלה לעצור דקה ולחשוב מה אני הולך לעשות.
שאלה: מה לעשות עם חברה שלי?: אני בת 15 ויש לי ילדה מהכיתה שהיא כל הזמן פוגעת בי ומדברת אליך בגסות רוח ודברים לא צנועים, שאני בכלל לא רוצה לשמוע. אחרי זה היא מבקשת סליחה ואז אחרי כמה ימים היא שוב פוגעת בי. מה לעשות?
תשובה: אני מציע שתשוחחי איתה על כך תנסי יחד איתה להבין למה קורה ואיך למנוע את המצב הזה שלא יחזור בכל פעם מחדש. יתכן ששיחה ביניכם בישוב הדעת על זה תעזור.
שאלה: קניית ריהוט בשנת אבל: אני בשנת האבל על מות אבי. לפני מותו התחלתי בחיפוש לקנית סלון בעידודו. עם מותו הפסקתי ועברו מספר חודשים ובעלי לוחץ עליי לקנות סלון כי הסלון שלנו נראה לא טוב. האם מותר לקנות סלון?
תשובה: מוזכר שלא לקנות דברים שצריך לברך "שהחיינו" עליהם. אבל אם זה דברים לבית, שאמנם האישה באבל אבל הבעל ושאר בני הבית לא באבל, אפשר לקנות. וזה לא משנה אם התחילו בקניות קודם לכן.
שאלה: הוצאת לחם מהמקפיא בשבת לשימוש בחול: אם אני מוציא לחם מההקפאה בשבת בשביל לאוכלו במוצאי שבת האם מותר או אסור ומדוע? ומה זה המכין משבת לחול האם ישנו קשר למקרה?
תשובה: אסור לאדם להכין שום דבר בשבת לצורך מוצאי שבת או לכל יום חול, וזה מה שנקרא "הכנה משבת לחול". לכן אין להוציא את הלחם מהפריזר בשבת אלא אם כן הוא מיועד גם לאכילה בשבת. הרב שמואל הולשטיין
שאלה: התרת נדר של שמירת שבת: אני גרושה ואם לשניים. אמי היתה בניתוח והייתה בסכנת חיים. תחת לחץ אמרתי, שאם אמי תצא בחיים ממצב זה אני אשמור את השבת. אמי ברוך השם יצאה ב מהניתוח אבל אני נלחצתי מעצם הבטחתי זו מפחד שלא אצליח לעמוד בה. הרב המקומי שלנו אמר לי שבעצם אין כאן כל נדר מכיוון שכל עם ישראל מצווה בשמירת השבת, ולכן אין צורך בביטול של דבר. רציתי לדעת, האם הוא צודק בעניין זה?
תשובה: השאלה היא האם אפשר להתיר בכלל את הנדר, שהרי אם יתירו את הנדר נותנים לגיטמציה לחילול שבת. יש בזה מחלוקת בראשונים האם אפשר להתיר את הנדר הזה. אם את שייכת ליהודי ספרד, נדר כזה אי אפשר להתיר (זוהי שיטת מרן המחבר). ואז את חייבת לשמור שבת גם מדין שמירת שבת וגם מדין שקיבלת על עצמך לשמור, זה נקרא נדרי חיזוק. ואם את שייכת ליהודי אשכנז, יש דיעות שאפשר להתיר את הנדר. וכמובן שאת חייבת לשמור שבת, אלא שאם תחללי שבת תעברי רק על איסור אחד (ולא על איסור של לעבור על נדר).
שאלה: התנדבות במד"א וע צבאית: 1. האם יש בעיה בהתנדבות במד"א? יש לציין שאני שומרת נגיעה בקורסים וכ ו ורק אם יש חולה ואין ברירה אני נוגעת, האם יש בכך איסור או היתר? 2. בעתיד אני שוקלת אולי ללכת לצבא כעתודאית, אני יודעת שהדבר לא מוקבל כדתייה אך אני מתכוונת לשמור על צניעות,איסור נגיעה וכד. כעתודאית יש לי אפשרות של ממש להתקדם בחיים במקצוע שאני אבחר.
תשובה: 1. בנוגע למד"א אני לא מכיר את האוירה שיש בין המתנדבים. אם יש בנים ובנות מתנדבים עם אוירה של קלות ראש יש להמנע מכך. בנוגע לנגיעה את נוהגת טוב. 2. בנוגע להליכה לע - אנו סוברים שהליכה של בנות לצבא מסכנת את עם ישראל. צבא ישראל מנצח לא מכוח הכוח אלא מכוח המוסר שבו. המוסר של מחנה ישראל הוא מוסר של קדושה וצניעות שמאפשר לשכינה להיות במחנה ולהושיע את ישראל. בנות בצבא זו סכנת נפשות משום שהם ממעטות את הקדושה של המחנה. הגברים לצערינו אינם צנועים ומתעוררים לעיסוק בצורה גסה וחיצונית בהופעה של בנות בצבא. זה גורם לסילוק שכינה ולסכנת נפשות. לכן לטובת עם ישראל אין מקומם של הבנות בצבא.
שאלה: החזרת תרומה לבית הכנסת: תורם שנתן כסף לבניית בית הכנסת בתנאי ששם בית הכנסת יהיה על שמו. בינתיים התורם נפטר. בית הכנסת נמצא בתהליך בנייה, אולם הבנייה נעצרה מחוסר אמצעים כספיים. שם בית הכנסת עדיין לא נקרא על שם התורם בשל העצירה בבניה. היורשים תובעים את סכום התרומה, כדי להנציח שם האב במקום אחר. האם מותר להחזיר להם את הכסף, הלוא אין משנים את כספי הצדקה למקום אחר? האם יש צדק בתביעתם לקבל את כספי התרומה?
תשובה: אין צדק בתביעת היורשים, בית הכנסת כבר זכה בכספים לבנייה. אלא אם כן הבית כנסת יגיד שאינו מתכוון לסיים את הבנייה.
שאלה: חובת חברת אוטובוסים לנוסע: בהמשך לתשובה הבאה : לנוער הקונה כרטיסית אוטובוס, כל נסיעה עולה חצי מחיר מת מזומן. קורה מדי פעם שאני בא כדי לקנות כרטיסיה ולנהג אין כרטיסיה לתת לי ואז אני נאלץ לשלם פי שניים על הנסיעה: א.האם זה גזל של חברת האוטובוסים? ב.האם שייך "עביד איניש דינא לנפשיה", ולעלות בלי לשלם ואחרי זה לשלם מחיר כרטיסיה? ג.האם יש עניין להתעקש עם הנהג או שמא אסור?
תשובה: חברת האוטובסים מספקת שירותי הסעה ממקום למקום בתנאי ת שהחברה קובעת. אם יש לך תלונה על הנהג שאינו מבצע את תנאי החברה הינך רשאי להתלונן אצל הנהלת החברה, אך בכל מקרה אין לחברת האוטובוסים שום חוב כלפיך, ולכן אין זה גזל. מסיבה זו, וסיבות נוספות אין שייך כאן דין "עביד איניש דינא לנפשיה". (להרחבה עיין עוד בשו"ע חו"מ סימן ד ובנו"כ שם). אין צורך להתעקש עם הנהג על עניין זה. בכבוד רב הרב יהודה אודסר האם לחברת האוטובוסים אין שום חוב כלפי הנוסע? הרי קימים מכרזים וחברות מתחייבות לשרות מסוים ומחיר מסוים, זה לא שחברה עושה טובה למשהו. תשובה: התשובה הראשונה ניתנה על פי יסוד הלכתי שאם א' התחייב ל-ב' לתת סכום כסף ל-ג', אזי ב' יכול למחול לא' את ההתחייבות הזאת ולא יהיה חייב לג' שום חוב (למרות ש-ג' מוחה על כך). מקור לזה נמצא בתוס' רי"ד מסכת כתובות דף נג. וכן משמע בחושן משפט סימן ס' סעיף י', שכל עוד אין יצירת קשר חדש בין א' ל-ג' אזי ההתחייבות היא ל-ב' והוא יכול למחול עליה. כך ראינו באופן פשוט את המציאות שחברת האוטובוסים התחייבה למשרד התחבורה לתת שירות לציבור, ואין התחייבות ישירה לציבור שמכוחה בא השואל לשאול את שאלותיו. כמובן, שלמעשה יש לבדוק את חוזה ההתקשרות בין חברת האוטובוסים למשרד התחבורה ולפעול על פי המוגדר שם. הרב יהודה אודסר
שאלה: החלפת מצעים בשבת: האם מותר להחליף מצעים בשבת? מה הדין במקרה של חולה, האם מותר להחליף את המצעים כדי "להוציא את הוירוסים והחיידקים" ולאוורר את החדר?
תשובה: זה לא כרוך במלאכה דאורייתא. וודאי שאם יש צורך יהיה מותר להחליף.
שאלה: מי הוא הראוי להיות שליח ציבור: ברצוני לדעת כמה הלכות לגבי מי הוא הראוי להיות שליח ציבור: 1. האם בן אדם שמהמר בטוטו ראוי גם לעלות לשליח ציבור, והאם יש חילוק אם הוא מהמר בטוטו במישחקים המתקיימים בשבת בחול, בארץאו בחו"ל? 2. אם הוא לא ראוי להיות שליח ציבור, האם הוא ראוי להיות שליח ציבור בתפילת מוסף? 3. האם מחלל שבת ראוי לעלות לברכת כהנים?
תשובה: 1. אין ממנים שליח ציבור אלא אם כן הוא שומר תורה ומצוות והגון וכדו', אך אינני רואה מקום לפסול אדם שממלא טוטו להיות שליח ציבור שלדעתי רוב הממלאים טוטו אינם מודעים לאיסור שבזה. 2. אין הבדל בין תפילת מוסף לשאר התפילות לענין מינוי שליח ציבור. 3. כהן המחלל שבת לא יעלה לנשיאת כפיים, אם אין שם כהן אחר (ואם מסרב שלא לעלות אין איסור בכך, אלא יעלימו עין ממנו). ואם יש שם כהנים אחרים יכול לעלות עמם.
שאלה: כתובות קעקע : אני אדם מאמין מאוד ומשתדל לקיים מצוות ויש לי התלבטות בעניין כתובת קעקע. יש בגופי צלקת מכוערת ואני רוצה להסתירה בכתובת קעקע. ישנה דעה של ר שמעון שכתובת קעקע שאינה נושאת את השם של הקב"ה מותרת. ישנה דעה נוספת שכתובת קעקע אסור שתישא סמלי עבודה זרה. אני יודע שבפסוקים יש איסור לכתובת קעקע. האם מותר לקעקע כדי להסתיר צלקת בסמל שהוא סמל יהדות אך אינו כיתוב של פסוקים או מילים מהתורה, למשל, עלים של עץ הזית או יונים (יש כל מיני סמלים ביהדות של שפע וכאלה), האם זה מותר כדי להסתיר צלקת?
תשובה: בפשטות כל כתובת קעקע אסורה, ואם לא מדאורייתא אז מדרבנן. ולכן אי אפשר להתיר לך לעשות כתובת קעקע כדי להסתיר את הצלקת.
שאלה: אדמת ארץ ישראל בקבר בחו"ל: אדם שהמשפחה שלו רוצה שיקברו אותו בחו"ל והמשפחה ביקשה ממישהו שהיא מכירה שישלח לה חול (אדמה) מישראל, האם יש בזה עניין?
תשובה: ודאי שיש בזה עניין, נוהגים בחו"ל לשים עפר מארץ ישראל.
שאלה: מלחמת העדות והדעות: אני לא מזמן התחלתי לחזור בתשובה וצצה לא מכבר שאלה שמטרידה אותי רבות. רקע: אבותי הגיעו ממרוקו ורובם (9 מתוך 12 אחים) לא שומרים תורה ומצוות. אבי מסורתי, הוא לומד תורה ואף בקיא מאוד, והרגיל אותי מגיל קטן להיות פתוח לסביבה ולא לשלול דעותם של אחרים. למדתי, שאם אין לי את דרכו של אבי אני יכול לבחור באיזו דרך שאני אמצא הכי נכונה(לפחות ככה הבנתי) ובחרתי לדבוק בעמדה הספרדית מרוקאית, אך בחקר קצת מעמיק שעשיתי מצאתי פלגים מאוד קיצוניים לכאן ולכאן בהלכות הפסוקות הן בעדה המרוקאית והן בכל שאר הדעות. מצאתי (יותר נכון הבנתי) שהרבה פסיקות הן בעקבות פיקוח נפש ובגלל המיקום העם והמנהגים שהיו איתו. השאלה שלי היא כזאת, למה כשהגיעו לארץ ישראל ויהודים מכל העולם התקבצו (וכל אחד בפסיקתיו שלו) אז למה עם ישראל לכל דעותיו ומנהגיו לא הולכים לפי רב אחד (כשיש לנו פוסק ראשי לישראל (הרב עובדיה יוסף) שהוא גם גדול הדור! לדעת כולם) ומפסיקים את מלחמת החורמה הטיפשית (שבעיניי היא מלחמת אחים ושנאת חינם) בין אם בעדות עצמן ובין אם בפילגי ה"דתיים לאומים" לחרדים שגם בתוכן יש עשרות (אם לא מאות) פלגים. הרי עם ישראל בגולה שרד רק בגלל איחוד היהודים (כל קבוצה ומקומה כמובן) והדבקות בה יתברך! ובקשר ללא תטוש תורת אימך, האם יש לזה ביסוס גם כשזה מעורב בסוג של מלחמת אחים? אם כן, יש סיבה אשמח לקבל אותה. ד.א. תמיד חשבתי שאני חוצפן בכלל לשאול את השאלה אבל כששאלתי בן דוד ביי"ניש ניסה לענות לי על השאילה הוא הפנה אותי להקדמה בשולחן ערוך כתוב שאכן המרן בית יוסף רוצה שיהיה קו אחד ואני אומר את זה במאמר מוסגר כי אי אפשר להביא את זה בקצרה ואני מניח שאתה יודע (או שאני הבנתי את זה לא נכון).
תשובה: יכולה כל עדה לשמור על מסורת העדה וזה לא צריך להביא למחלוקות ולפילוגים. כל עדה תכבד את המסורת של עדות אחרות אף שהיא ממשיכה במסורת שלה. וכאשר כל ישראל יתכנסו לארץ ישראל ותקום סנהדרין ותחזור הנבואה לישראל אז תורה הסנהדרין איך לנהוג. ובנתיים העיקר לכבד את כל עדה ומסורתה. ויש להניח שגם הנשואים בין העדות יביאו ליותר אחדות והבנה של עדה את חברתה.
שאלה: זימון פעמיים-המשך: ראיתי באתר שאם היו שבעה אנשים שלושה זימנו ואני עניתי להם ולאחר מכן שלושת האחרים זימנו אפשר לענות, אם המשכתי לאכול אחר כך, לשתי הקבוצות. אבל אם בקבוצה השניה אני השלישי, כלומר, שהיו בסר הכל ששה אנשים, האם אוכל להשלים לזימון השני?
תשובה: אם אכלת גם עם הקבוצה השניה, אתה יכול להשלים להם לזימון. הרב שמואל הולשטיין
שאלה: מאה ברכות בשבת: 1. האם הברכות בברכת המזון, בסעודה שלשית שנמשכת אחרי צאת השבת, מצטרפות למאה ברכות של שבת או שזה מצטרף למאה הברכות של יום ראשון? הרי אחרי השקיעה מתחיל מחזור חדש של מאה ברכות. 2. ראיתי שאפשר בשבת לברך ברכת הריח בשביל מאה ברכות, האם אני יכול לברך עשר פעמים על נענע בהפרשים של עשר דקות, והאם אפשר לברך תמיד על אותו סוג או שצריך לשנות את הדבר שאני מריח אותו (למשל נענע ואח"כ הדס)? 3. האם ברכות הקידוש וברכת המוציא לחם, שברכות אלו אחד מברך ופוטר את כולם, נחשבות כאלו אני ברכתי והם מצטרפות למאה הברכות?
תשובה: 1. כיון שגם לאחר צאת הכוכבים עדין אומרים בברכת המזון רצה, לכן הברכות הנ"ל נחשבות למאה ברכות של יום שבת. 2. אפשר בשבת לברך הרבה פעמים על ברכות הריח ואפשר לברך אפילו על מין אחד כמה פעמים בתנאי שבכל פעם אתה נהנה מהריח. 3. כן.
שאלה: תלושי הנחה של חבר: האם מותר להשתמש בקופוני הנחה, שמעניקים מוסדות מסוימים כמו צה"ל מכוני כושר וכד, של חבר עבור שימושי האישי? האם מותר להיכנס למשחק כלשהו אם השומר מכיר אותי ונותן לי להיכנס או אם הוא משיג לי כרטיסים למשחק במקום שאקנה?
תשובה: לכאורה נראה שזה עניין אישי, שנותנים לאדם הספציפי הטבה. צריך לבדוק זאת, אם זה עניין אישי, אי אפשר להעביר אותה. לגבי כניסה לארוע, אם השומר משיג לך כרטיס ומישהו משלם על כך, אין בעיה. אבל אם נותן לך להיכנס בחינם או שאף אחד לא משלם על אותו כרטיס, הוא עובר על דעת בעל הבית, וזה אסור.
שאלה: תנוחת השינה: האם יש מקום להתיר לישון על הצד (על צד ימין או שמאל-איך שבא לי ויותר נוח) לאחר חצות הלילה? (ברור שבלי על הגב או הבטן)
תשובה: כן, בודאי. הרב יאיר וסרטיל
שאלה: לימוד תורה בדרך: כשאדם נמצא במקומות שונים או הולך לסידורים וכו (לא לימים אלא סתם הולך וחוזר) איזה ספר הכי עדיף שיקח איתו ללמוד בו? (תנ"ך, משנה, גמרא, הלכה וכו.)
תשובה: תיקח ספר שלא דורש עיון רב. לדוגמא לימוד חומש עם רש"י, לימוד תנ"ך, הלכות מספר חיי אדם. דברים כאלה שיכול לקרוא יותר בקלות. לימוד גמרא דורש עיון, הבנת הקושיא והתירוץ.
שאלה: מאיזה גיל אסור לבת לרקוד בפני בנים: בתי משתתפת בתנועת נוער דתית ועד לגיל בת מצווה הבנות מופיעות בהופעה מול קהל מעורב. האם מותר לבת לרקוד בפני בנים לפני הגיעה לגיל 12?
תשובה: מזמן שהגיעה לחינוך מגיל 6 והלאה לא ראוי לעשות זאת, מדין חינוך.
שאלה: השלכת ציפורניים בבית הכנסת: האם ניתן להבין מהגמרא שבכל מקום שלא מצויות נשים מותר להשליך את הציפורניים וממילא, האם מותר להשליך ציפרניים בבית הכנסת, ואם כן,האם זה מעכב מלהתפלל עד ששוטפים ידיים מפני הטומאה?
תשובה: לכתחילה מוזכר שאדם לא יזרוק סתם כך, הנזקים יכולים להיות רק במקומות שנשים עוברות. אבל אם פה ושם נשברת ציפורן או נחתכת לא צריך לחוש, וכן לא צריך ליטול ידיים על כך.
שאלה: החזקת כלב תוקפן לשמירה בבית: אנו גרים בדירת גן ומחזיקים בגינה כלב שמירה מסוג רועים קווקזי הידוע כתוקפן לכשיתבגר מגיל שנתיים ואילך, כיום הוא בן שנה וחצי ומתחיל לגלות סימנים ראשונים. לאחרונה קיבל זריקות חיסון אצל וטרינר, וזה המליץ בפניי לסרס את הכלב, וכך לא יתקוף בעתיד לא בני אדם ולא בעלי חיים אחרים. אמנם הסברתי לו שלעניות דעתי יש איסור תורה משום "ובארצכם לא תעשו", אך הוא התעקש לומר, כי פיקוח נפש דוחה איסור תורה. א. האם חשש שמא יפצע בני אדם, מוגדר כפיקוח נפש? ב. אם אמסור את הכלב לאגודת צער בעלי חיים,אשאר עם בית חשוף לחדירה ו או לפריצות. ובכל זאת, האם למסור אותו על מנת להינצל מאיסור תורה ולהישאר חשוף?
תשובה: לפי התורה אסור לסרס בעלי חיים. אין מה לעשות, אם הוא מסוכן, תסגרו אותו בכלוב. תתנו לו להסתובב בתוך החצר עם שרשרת, כך שאם יבואו גנבים הוא יתחיל לנבוח ויעיר אתכם. אבל אל תתנו לו להסתובב בצורה כזו שיכול לפגוע באנשים שעוברים שם.
שאלה: בנית מקווה בבית: אני רוצה לבנות מקווה בביתי ואני שואל מהן מידות מינימום של אוצר השקה. (במטרים) ואיזה פרטים נוספים חשוב לדעת. כמו איך אפשר לנקז את מי הגשמים שניגרים מגג ביתנו.
תשובה: הייתי ממליץ לך להתעניין במרכז הארצי לטהרת המשפחה, שיפנו אותך למהנדס משלהם. יש גם מהנדס מקוואות בעותניאל בשם דני מרצבך שמתמחה בזה. אוצר הוא פחות ממטר מעוקב של מים, 40 סאה. יש אומרים שזה קרוב ל-400 ליטר, יש אומרים שזה למעלה מ-600. מכל מקום, זה פחות ממטר מעוקב. צריך להיות גג די גדול לאגירת מי גשמים עם בור השקה. בכל מקרה כדאי ורצוי להתעניין עם מהנדס מקוואות.
שאלה: כשרות תבלין בטעם מנטה: לגבי תבלין טעם מנטה, המוצר מייוצר עבור קוסמטיקאיות על ידי חברת ג י ג י לטיפול קוסמטי אך רשום שאפשר להשתמש בו למאכל (עבור שימוש כטעם באוכל אני זקוקה ל-3 טיפות ), מה לגבי הכשרות?
תשובה: לא נראה לי שיש במנטנה בעיה, סוף כל סוף זה צמח. ואם זה צמח אין בזה בעיה של כשרות.
שאלה: המתנה בין בשר לחלב: כמה זמן צריך לחכות בין בשר לחלב? אני שומרת שלוש שעות, אך יש כאלו שנוהגים לשמור שעה, 4, 5, ואפילו 6 שעות!
תשובה: לכתחילה יש לשמור שש שעות כמו שיטת הרמב"ם. שש שעות מזמן סיום אכילת הבשר ועד זמן אכילת החלב. יש אמנם שיטות נוספות, במערב אירופה נהגו כשיטת רבינו תם, לחכות שעה אחת. שלוש שעות זה פשרה. לכל שיטה יש את המסורת שלה.אם את רוצה להיות חסידה תנהגי שש שעות. ואם לא, את יכולה לנהוג שלוש שעות.
שאלה: עברית מודרנית מול עברית תנ"כית: כאשר נולדתי הורי החליטו לקרוא לי עדו על שם סבו של הנביא זכריה ("בחדש השמיני בשנת שתים לדריוש היה דבר יהוה אל זכריה בן ברכיה בן עדו הנביא לאמר"). לפי חוקי הלשון המודרנים השם עדו הוא לא הגיוני מכיוון שהדגש נמצא ב"דו" של המילה ולא ב "ע". בזמן הקרוב ימלאו לי 16 שזה הזמן להנפיק את תעודת הזהות, האם לכתוב את שמי כמו שנהגתי ע"פ התנ"ך או ע"פ החוקים המודרנים?
תשובה: על פי התנ"ך, איך שקראו לך בברית.
שאלה: לבנון היא חלק מארץ ישראל: בגלל בורותי בתורה, אינני מצליח להבין מדוע הנסיגה מלבנון בשנת 1985 ובשנת 2006 עברה ללא תגובה הלכתית, הרי הגבול שלנו עם לבנון מלאכותי, תוצאה של הסכם אנגלי-צרפתי, ובעצם חלק מלבנון הוא התחום ההבטחה לפי ידיעותיי. אם כך, מדוע לא דרשנו, שניסוג רק מהשטחים שאינם ארץ ישראל ונשאיר לנו את החלקים שנגזלו מארץ ישראל על ידי לבנון?
תשובה: אתה צודק מאוד בשאלתך. אנחנו כן פירסמנו דברים כאלה, אך רוב הציבור לא אכפת לו. למדינה לא אכפת, היא מוכנה היום לוותר אף על מזרח ירושלים ולהסגיר את השטח לידי המחבלים. וודאי שלפי ההלכה אסור היה להגיר שטחים אלו השייכים לארץ ישראל. עד הליטני נתקדש שבקדושת עולי מצרים. וגם מה שהסגירו את צפון סיני מאל עריש וצפונה וודאי היה אסור. גם שטחים אלו לפי הרבה שיטות זה נכלל בכיבוש עולי מצרים, למרות שעולי בבל לא קידשו את זה. ובכלל יש איסור להסגיר חבלי ארץ לידי שלטון של גויים.
שאלה: ת שכירות על דירה ריקה: עזבתי דירה בה גרתי במשך 7 שנים. סיכמתי עם האחראי על הדירות כי אשוב בעוד שנה, ארזתי את כל מטלטלי לחדר אחד בידיעה שתוך שנה אני חוזרת ובשנה זו הוא יכול להשכיר את הדירה למי שחפץ. האחראי שכח לידע את בעל הבית בכך שעזבתי את הדירה וכשנודע לו כעס מאד שהפסיד ערך שנה שלמה ודורש ממני לשלם מלוא הסכום. בנוסף יש לציין כי האחראי על ההשכרה (בא כוחו של בעל הבית) החליט לנצל את השנה בה אין דורש לדירה ובמשך שנה שלמה קיים בה שיפוצים, וכך לא ניתן היה לגור בדירה גם אם רצו. אני רוצה לדעת על פי דין תורה - אני חייבת לשלם או לא. יש להעיר כי אין לי כל חוזה עם בעל הבית ורק שילמתי לבא כוחו מידי חודש בחודשו.
תשובה: א. לפי ההלכה מה שאין לאדם חוזה שכירות, אין זה פוטר אותו מתשלומים ואינו יכול להתנער מסיכום שנעשה גם אם נעשה בעל פה. ב. לא ברור לגמרי מהו תפקידו ומעמדו של הבא כח. אם הכל נעשה מולו והוא זה שמחליט האם להשכיר או לשפץ את הדירה ורק מעביר כסף לבעל הבית, אז בודאי ברגע שהודעת לבא כח זה מספיק. אמנם אם המטלטלים שלך תפסו חדר, עלייך לשלם על שכירות החדר שהיה בשימושך. אך אם הוא רק אחראי על הצד הטכני של הטיפול בדירה והעברת הכספים לבעל הבית, אם כן עלייך היה להודיע לבעל הבית וכיון שלא הודעת עלייך לשלם לו. בודאי זה נכון אם ההסכם הוא על שכירות לשנה שמתחדשת ונראה שגם אם לא היה ההסכם כזה, הרי עצם זה שהשארת חפצייך שם, זו הוכחה שלא התנתקת מהדירה. ומה שהודעת לבא כח, הרי שכאמור אם תפקידו רק טכני, אין בהודעה זו כלום. אלא שכיון שהבא כח ביצע שם שיפוצים וכנראה יש לו רשות לעשות זאת וזהו חלק מתפקידו, ממילא אין חובה לשלם על זמן זה, אך על שאר הזמן שלא בוצעו שיפוצים או שגם אם בוצעו שיפוצים היה אפשר לגור בדירה עלייך לשלם. הרב תומר ישראלי